Anne Lister

Ann Lister (☆ 3 di april 1791 na Halifax  – † 22 di september 1840 na Kutaisi, Georgia) tabata un propietario y empresario Ingles bibando na Shibden Hall. Lister ta mas tanto conoci pa su obra como escritor di diario y e ta considera como 'e prome homosexual moderno'.

Lister tabata bisti semper den preto, evitando e bistimento tipico femenino di su tempo. Asina, e hendenan local tabata yame Gentleman Jack (Señor Jack), cual no tabata un complemento y considera como idioma vulgar. Gentleman ta referi na su aparencia masculino, y Jack ta un otro palabra pa homosexual e tempo ey. Apesar cu Lister tabata biba habri como un homosexual paden di su mesun circulo social, su orientacion sexual a keda pa un gran parti scondi for sociedad en general. Lister tabata conoci como 'Fred' pa su compañenan.

 Bida 
Anne su tata, Jeremy Lister, a sirbi como un capitan den e Guera Mericano di Independencia[nl] y a keda herida na e bataya di Lexington[nl]. Jeremy a casa cu Rebecca Battle di Yorkshire. Anne tabata un di cinco yui, cuater yui homber, cual tres a muri na un edad jong y dos yui muhe, e otro tabata yama Marian. E di cuater yui homber, Samuel, a muri na 1813 como resultado di un accidente di boto, durante su servicio den ehercito. Asina, Anne a herede e propiedad di Shibden Hall. Anne a bay biba eynan cu su Tio James y Tia Anne, un ruman homber y muhe soltero, na 1815. E tabata contento di por a scapa for di su cas di mayornan caminda e no tabata felis.

Durante e prome añanan di Anne su bida na Shibden Hall, Anne tabata financieramente dependiente di su tio. Anne tabata yuda e tio maneha e propiedad y e actitud liberal, di ambos su tio y tia pa nan sobrina inconvencional, a permiti Anne pa biba su bida den un forma liber. E tabata pasa un gran parti di su tempo ta biaha y na su educacion. Den un tempo cu hende muhe no por a bai universidad, Anne tabata ambicioso pa educa su mes na e mesun nivel di un hende homber. Su interesnan intelectual tabata insera disciplina clasico, manera, Griego, Latin, Frances, matematica, geometria, historia, y literatura Ingles.

 Diario 
For di e edad di 15 aña, na 1806, Anne a cuminsa skirbi den su diario personal. E diarionan tabata cubri tur aspecto di su bida como un propietario, empresario, su biahenan y su interesnan amoroso cu e mesun sexo. Un practica cu el a sigui te na su morto prematuro despues cu el a haya un kentura viral, propablemente e resultado di un mordi pa un carpata, biahando na Rusia. Su diario ta sumamente detaya y ta conta mas cu 4 miyon palabra.  

Un di Lister su prome diarionan ta inclui anotacion cu ta documenta su prome amor, un colega di scol, Eliza Raine, na Manor School na York. Eliza a trata cu trastorno mental, na e momento cu Anne tabatin relacion cu otro hende muhe, e nunca a recupera di su trastorno. Sinembargo, Anne tabata bishite regularmente na York. 
Un porcion, mas o menos  1/6, di su diarionan ta codifica. E porcionan aki ta documenta su encuentronan cu otro hende muhe. Lister tabata masha liber tocante su sexualidad y su varios encuentro romantico, cual tabata impresionante pa su tempo. Lister mes a inventa su mesun codigo, basa riba un combinacion di algebra y alfabet Griego.

Meymey di añanan 1890, John Lister (1847–1933), un descendiente di e famia Lister, a descubri e diarionan y a descifra e codigo. Asina, John a descubri e hecho di Anne su sexualidad, mesun lihe cu el a descubr'e, el a sconde. John mes tabata homosexual y e no tabata kier a hala atencion pa su propio sexualidad door di revela su descubrimento.

E diarionan di Anne a keda secreto pa decada, te na e momento cu Helena Whitbread, a cuminsa su estudio na universidad na edad di 45 aña. Na edad di 51 aña (na añanan 1980), en buskeda na un proyecto pa investiga, el a haya e diarionan den archivo. E diarionan ta un recurso importante riba tereno di Estudio di Genero y Historia di Hende Muhe. Ademas, nan ta contene informacion tocante politica, negoshi, religion, educacion, ciencia, biahe, eventonan local y nacional, salud y medicina. Asina, na 2011, Lister su diarionan a keda agrega na e registro di e programa, UNESCO Memory of the World (Memoria di e mundo). Na 1988, Whitbread a publica e prome volumen di Anne su diarionan den e obra, I Know My Own Heart ('Mi Conoce Mi Mesun Curason'). E siguiente volumen, na 1993, No Priest But Love ('Ningun Pastor Pero Amor'), y The Secret Diaries of Miss Anne Lister ('E Diarionan Secreto di Señorita Anne Lister'), na 2012. 

E codigo ta lo siguiente:
{| class=Wikitable
|- align=center
|  a  ||  b  ||  c  ||  d  ||  e  ||  f  ||  g  ||  h  ||  i  ||  j  ||  k  ||  l  ||  m  ||  n  ||  o  ||  p  ||  q  ||  r  ||  s  ||  t  ||  u  ||  v  ||  w  ||  x  ||  y  ||  z  ||  ch  ||  sh  ||  th  ||  & 
|- align=center
| 2 || ( || ) || 0 || 3 || v || n || o || 4 || 4 || ǀ || d || — || \ || 5 || + || ǁ || p || = || ~ || 6 || g || 8 || w || 7 || 9 || ∇ || Λ || 🗸 || ×
|}

 Conmemora 
Na 2018, na honor di Anne Lister na Holy Trinity Church na York, un placa blauw[en] di conmemoracion cu un rand di arco iris a ser revela cu e texto: Gender-nonconforming entrepreneur. Celebrated marital commitment, without legal recognition, to Ann Walker in this church. Easter, 1834 (Empresario Genero no conforma. Den e misa aki ta celebra e union matrimonial no legal cu Ann Walker. Pasco di Resureccion, 1834.) Esaki tabata e prome placa relaciona cu e historia di LGBT na York. E descripcion tabata ser critica pa no menciona Lister su orientacion sexual. Na 2019, un placa di reemplaso a wordo poni cu e texto: Anne Lister 1791–1840, residente di Shibden Hall, Halifax / Homosexual y Escritor di diario; a tuma e Santo Sacramento aki pa confirma su union cu Ann Walker / Pasco di Resureccion, 1834.
Lister
Category:Eskritor